《吴耕方招饮观菊》
清代·孙光祀

秋光澄几牖，入夜有余清。丛菊绚屋壁，环向各为情。

华镫更交辉，群蕊滋晶莹。徵歌引羽商，箫管问瑶笙。

曲缓落轻尘，缥缈度新声。气静欲息机，那复世味撄。

嗟彼利禄客，役役多所营。何如付澹忘，杯酒慰平生。

微醺醒归路，天半斗参横。

作者简介：山东历城人，字怍庭，号溯玉。顺治十二年进士，累官兵部侍郎。有《澹馀轩集》。